Lone Møller (S), 2006-11-08:
Lovforslaget, som vi her behandler, implementerer en række elementer fra det brede politiske forlig om en handlingsplan på medicinområdet, som blev indgået i juni måned.
Formålet med aftalen var at skabe større klarhed og gennemsigtighed på medicinområdet i forbindelse med bl.a. rabatter, bonus og reklame i apotekssektoren i medicinal- og grossistled.
Med lovforslaget bibeholdes muligheden for omkostningsbegrundede rabatter, men med mere klare regler og tiltag, og det vil betyde en mere gennemsigtig og kontrollerbar rabataftale; det vil betyde, at man bedre kan kontrollere rabataftaler mellem leverandører og apoteker.
På veterinærområdet er der tale om liberalisering af salget af veterinære lægemidler, og der er også foretaget nogle initiativer vedrørende fødevaresikkerhed og dyrevelfærd.
Socialdemokratiet har tilsluttet sig denne del af aftalen, fordi vi mener, det er utrolig vigtigt at følge op på den medicinaftale, vi – et bredt flertal i Folketinget – indgik allerede i år 2000.
Vi er derimod ikke med i aftalen om liberalisering af dyremedicin, selv om vi var utrolig glade, da ministeren sidste forår meddelte, at der skulle sættes en stopper for de rabat- og bonuskonstruktioner på veterinærområdet, som var i gang, efter at der i lang tid havde hersket en tilstand om ikke med lovløshed så i hvert fald med en betydelig kreativitet med hensyn til, hvordan begrebet faste priser på lægemidler skulle fortolkes.
Der er i en uhellig alliance mellem de store landmænd, der ønskede billigere medicin til deres dyr, og apotekere, der troede, de kunne sikre sig en ekstra fortjeneste, opstået en række modeller for, hvordan man kunne omgå den gældende lovgivning.
Stor var vores overraskelse, da det viste sig, at ministeren ville sætte en stopper for ulovlighederne ikke ved at gribe ind over for de kreative omgåelser af loven, men derimod ved at gøre dem lovlige.
Sådan kan man selvfølgelig komme langt med kriminalitetsbekæmpelsen, men det er altså ikke holdbart i længden.
Vi mener, der er en række problemer i forslaget.
Vi finder det uansvarligt at se bort fra meget kraftige advarsler om konsekvenserne for dyrevelfærd og fødevaresikkerhed, som bl.a. Dyrlægeforeningen er kommet med.
Vi finder det urealistisk at gå ud fra, at man kan opretholde grundlæggende principper om uafhængighed, uvildighed og adskillelse af forskellige interesser, og vi finder de foreslåede kontroltiltag helt utilstrækkelige med hensyn til at dæmme op for overtrædelse af disse principper.
Der er intet i lovforslaget, der gør, at vi i Socialdemokratiet føler os mere trygge på de punkter.
I forslaget gengives ganske vist forligets principper, men der står meget lidt om, hvordan man i praksis vil kontrollere, endsige håndhæve opretholdelsen af disse principper.
Al erfaring viser, at der på dette område er brug for præcise regler og et effektivt kontrolapparat, og vi har, allerede inden lovforslaget er førstebehandlet, set det første eksempel på nye samarbejder, hvor det uanset den formelle selskabsstruktur er meget svært at se, hvordan man i praksis forestiller sig at man kan undgå sammenblanding af veterinærmedicinsk salg og salg af øvrige produkter til landmanden.
M013s08560926tojo.fm Page 917 Friday, January 5, 2007 12:54 PM
Vi vil stille en række uddybende spørgsmål i forbindelse med udvalgsbehandlingen.